
REPUBLIKA E SHQIPËRISË

GJYKATA E LARTË

KOLEGJI ADMINISTRATIV

Nr. 31003-00062-00-2019 i Regj. Themeltar

Nr. 00-2026-2400 i Vendimit (300)
VENDIM

 NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga gjyqtarët:

Enkelejda METALIAJ (SOFTA)
- Kryesuese

Arbena AHMETI


- Anëtare

Gentian MEDJA


- Anëtar
sot, më datë 11.06.2026, mori në shqyrtim në dhomë këshillimi, çështjen administrative me nr. 31003-00062-00-2019 akti, që i përket palëve:

PADITËS:


Valter Gjini

Griselda Gjini

Nevrie Gjini

TË PADITUR:
Ministria e Shëndetësisë (ish Ministria e Shëndetësisë dhe Mbrojtjes Sociale)

Spitali Rajonal "Omer Nishani" Gjirokastër

OBJEKTI: 
Detyrimin e palëve të paditura të dëmshpërblejnë paditësit për dëmin pasuror, jopasuror, kamatëvonesat dhe shpenzimet e tjera të nevojshme të shkaktuara nga vdekja e fëmijës së tyre, H. Gj., më datë 19.04.2013.

BAZA LIGJORE:
Ligji nr. 49/2012 “Për gjykatat administrative”; Ligji nr. 8510/1999 “Për përgjegjësinë jashtëkontraktore të organeve të administratës publike”; Ligji nr. 9106/2003 “Për shërbimin spitalor”.
KOLEGJI ADMINISTRATIV I GJYKATËS SË LARTË

pasi dëgjoi relatimin e paraqitur nga gjyqtarja Enkelejda Metaliaj (Softa) dhe diskutoi në dhomë këshillimi çështjen në tërësi,

VËREN

I. Rrethanat e  çështjes
1. Nga dosja gjyqësore rezulton se pala paditëse Valter Gjini dhe Griselda Gjini, janë trashëgimtarë ligjorë të të ndjerit, H. Gj., sipas dëshmisë së trashëgimisë nr. 241 Rep. dhe 152 Kol., datë 28.02.2015, të Noterit Bajram Aliko, Gjirokastër, ndërsa Nevrie Gjini është gjyshja e të ndjerit, H. Gj.

2. Në datë 10.04.2013, paditësja Griselda Gjini është shtruar në maternitetin e Spitalit “Omer Nishani”, për shkak të shqetësimeve nga shtatëzania. Të nesërmen në datë 11.04.2013, ora 08:55 min, ka lindur fëmijën e saj, të seksit mashkull (i quajtur me vonë H. Gj.), i cili gjatë lindjes është prezantuar me pjesën e kokës. Lindja është realizuar me metodën normale (pa operacion). Të pranishëm në lindje kanë qenë mjekët Dhimitër Cuci, Julinda Miho e Migena Kuro dhe infermierët Valentina Cako e Tana Jani, ndërsa mami ka qenë Elvira Kajo.

3. Duke qenë se fëmija nuk ka qarë i është bërë frymëmarrje artificiale dhe masazhim i lehtë dhe më pas është futur në inkubator. Problemet shëndetësore që ka pasur fëmija janë konstatuar që në vizitën e parë nga mjekja neonate Eleni Nano, e cila nga këqyrja e jashtme ka vërejtur se koka e fëmijës ishte konfiguruar me enjtje të indeve të buta pjesa parieto-oksipitale.

4. Duke qenë gjendja e fëmijës është përkeqësuar ekipi mjekësor e ka përcjellë atë për mjekim më të specializuar në Spitalin Universitar “Mbretëresha Geraldinë” në Tiranë, ku me gjithë ndihmën e dhënë fëmija H. Gj., në datë 19.04.2013, ora 08:00, ka vdekur.

5. Lidhur me ngjarjen sa më sipër, më datë 18.04.2013, është bërë kallëzim nga shtetasi David Gjini (vëllai i paditësit Valter Gjini). Nga organi i akuzës është regjistruar procedimi penal nr. 177/2013, për kryerjen e veprës penale të “Mjekimit të pakujdesshëm” të parashikuar nga neni 96/1 të Kodit Penal në ngarkim të shtetases Elvira Kajo. 

6. Pas kryerjes së hetimeve të nevojshme, organi i akuzës ka paraqitur kërkesën për gjykim në Gjykatën e Rrethit Gjyqësor, Gjirokastër, e cila në përfundim të shqyrtimit gjyqësor me vendimin nr. 329, datë 27.10.2014, ka vendosur të deklarojë të pafajshme të pandehurën Elvira Kajo. Kundër këtij vendimi është ushtruar ankim pranë Gjykatës së Apelit Gjirokastër nga organi i akuzës dhe me vendimin nr. 286 datë 18.03.2015, Gjykata e Apelit Gjirokastër, ka vendosur: “Ndryshimin e vendimit nr. 329 datë 27.10.2014 të Gjykatës së Shkallës së Parë, Gjirokastër dhe deklarimin fajtore të të pandehurës Elvira Kajo, për veprën penale të “Mjekimit të pakujdesshëm” në bazë të nenit 96/1 të Kodit Penal …”.
 
7. Sipas Aktit të Ekspertimit Mjeko-Ligjor nr. 167, datë 09.05.2013, (ekzaminimi i kufomës) i Institutit të Mjekësisë Ligjore, i kryer nga Eksperti Dr. Fatos Sinani, është arritur në konkluzionin se: “1. Në trupin e bebes u konstatuan Trauma cranio-cerebrale. Frakture e kockës parietale të majtë. Nekrozë masive e trurit me hematoma të shumta mbi dhe nën cipat e trurit. Bronkopneumonia bilaterale. Stazë e organeve parenkimozë. Edeme e indeve të buta. 2. a) Trauma cranio-cerebrale, frakturë e kockës parietale të majtë, nekrozë masive e trurit me hematoma të shumta mbi dhe nën cipën e trurit, si dhe edeme e indeve të buta janë shkaktuar gjatë aktit të lindjes. b) Bronkopneumonia bilaterale. Stazë e organeve parenkimozë janë komplikacione që kanë shoqëruar gjendjen shëndetësore të fëmijës gjatë trajtimit. 3. Vdekja e fëmijës ka ardhur nga kontuzioni i rëndë i trurit.”.
 
8. Gjatë gjykimit në shkallë të parë, me kërkesën e të pandehurës, është kryer Akt Ekspertimi Mjeko-Ligjor nr.1250, datë 15.07.2014, nga Instituti i Mjekësisë Ligjore, me një grup ekspertësh, të përbërë nga Dr. Admir Sinamati, Dr. Fatos Sinani dhe Dr. Elmaz Shaqiri, nga përmbajtja e të cilit, rezulton të jetë arritur në konkluzionet e mëposhtme: “2. Dëmtimet e përcaktuara në aktin e ekspertimit mjeko-ligjor nr. 167 datë 09.05.2013 dhe konkretisht thyerjet (frakturat) e kockës parietale të majtë janë shkaktuar në periudhën e dytë të lindjes, gjatë aktivitetit të lindjes, kur fëmija ka qenë në rrugët e lindjes. 3. Kontuzioni i rëndë i trurit i konstatuar tek H. Gj. është nga veprimi mekanik i drejtpërdrejtë mbi kokën e tij, si pasojë e manipulimit mjekësor, gjatë ndihmës për përmbushjen e lindjes nga shtetasja Griselda Gjini. 4. Duke iu referuar kohës së lindjes, sipas akteve datë 11.04.2013 dhe kohës së vdekjes, datë 19.04.2013, nuk ka qenë e mundur që fëmija të jetonte me frakturën e kockës parietale të ndërlikuar me kontuzion hemoragjik të trurit, nekrozë të indit trunor dhe hemoragji sipër dhe poshtë cipës së trurit. Dëmtimi hemoragjik i shkaktuar tek fetusi gjatë aktivitetit të lindjes do të sillte për pasojë vdekjen e bebes gjatë ose pas lindjes ose individualizimin e përhershëm të fëmijës apo mungesë të rëndë të zhvillimit mendor në rast se, ai do të jetonte”. 5. Zhvillimi kockor i bebes, duke parasysh periudhën e shtatëzanisë së nënës në momentin e lindjes, 36-37 javëshe të kontrolluara me ekzaminime ekografike, konsiderohet normal dhe nuk ka ndikuar në dëmtimet e konstatuara gjatë autopsisë. 6. Frakturat (thyerjet) e konstatuara, bazuar në aktin e ekspertimit mjeko-ligjor, konsiderohen dëmtim traumatik i shkaktuar gjatë lindjes”. … Dëmtimet e shkaktuara tek bebja janë shkaktuar si rezultat i veprimeve (manipulimeve) njerëzore, nga ana e ekipit mjekësor që ka asistuar në lindjen e fëmijës gjatë aktivitetit të lindjes.”
 
9. Gjykata e Apelit, Gjirokastër, ka vlerësuar se, dëmtimet që passollën vdekjen e të ndjerit H. Gj. janë shkaktuar nga mamia, Elvira Kajo, e për rrjedhojë kjo shtetase është deklaruar fajtore nga kjo gjykatë, për veprën penale të “Mjekimit të pakujdesshëm”, parashikuar nga neni 96/1 i Kodit Penal.


10. Gjatë gjykimit të çështjes është përgatitur dhe akti i ekspertimit të vlerësimit i cili ka arritur në përfundimin duke bërë llogaritjen e dëmshpërblimit në këtë mënyrë: Dëmi pasuror = Dëmshpërblim + shpenzime varrimi. Dëmi pasuror = 5.969.058 lekë +350 000 lekë =6.319.058 lekë për trashëgimtarët. Ndërsa sipas raportit psikologjik, në përfundim është arritur konkluzionin se: “Dëmi i shkaktuar nga ngjarja tragjike ka cenuar të drejtat e personalitetit të palëve paditëse duke dëmtuar shfaqjen e personalitetit në jetën sociale, duke tronditur objektivisht jetën e përditshme dhe veprimtaritë e zakonshme të tyre, duke shkaktuar përkeqësim të cilësisë të jetës nga ndryshimi dhe prishja e ekuilibrave, sjelljes së zakonshme të jetës si dhe marrëdhëniet personale dhe familjare”.
 
11. Në këto kushte paditësi në datë 10.04.2015 i është drejtuar gjykatës, me padinë objekt gjykimi, duke pretenduar, se pala e paditur ka vepruar në kundërshtim me ligjin dhe kërkon pranimin e padisë sipas objektit të saj.

12. Gjykata Administrative e Shkallës së Parë, Gjirokastër, me vendimin nr.291, datë 28.05.2015, ka vendosur: “Pranimin e padisë. Detyrimin e palëve të paditura, Ministria e Shëndetësisë dhe Spitali Rajonal “Omer Nishani”, të dëmshpërblejnë së bashku ose veç e veç paditësit Valter Gjini dhe Griselda Gjini për dëmin pasuror, në formën e detyrimit për ushqim dhe shpenzimeve mortore e të varrimit të pësuara për shkak të vdekjes së fëmijës së tyre, H. Gj. më datë 18.04.2013, në masën 6.319.058 (gjashtë milion e treqind e nëntëmbëdhjetë mijë, e pesëdhjetë e tetë) lekë. Detyrimin e palëve të paditura, Ministria e Shëndetësisë, dhe Spitali Rajonal “Omer Nishani”, të dëmshpërblejnë së bashku ose veç e veç paditësit, Valter Gjini, Griselda Gjini dhe Nevrie Gjini për dëmin jopasuror (moral dhe ekzistencial), të pësuar për shkak të vdekjes së fëmijës së tyre, H. Gj. më datë 18.04.2013, si vijon: paditësin Valter Gjini me 1/2 e dëmit biologjik, në vlerën 8.002.520 (tetë milion, e dy mijë, e pesëqind e njëzet) lekë; paditësja Griselda Gjini me 1/2 e dëmit biologjik, në vlerën 8.002.520 (tetë milion, e dy mijë, e pesëqind e njëzet) lekë dhe paditësen Nevrie Gjini me 1/3 të dëmit biologjik, në vlerën 5.335.013 (pesë milion, e treqind e tridhjetë e pesë mijë, e trembëdhjetë) lekë. Detyrimin e palëve të paditura, Ministria e Shëndetësisë dhe Spitali Rajonal “Omer Nishani”, së bashku ose veç e veç t’u paguajnë paditësve Valter Gjini, Griselda Gjini dhe Nevrie Gjini kamatëvonesat mbi shumat e mësipërme të detyrimit, duke filluar nga data 19.04.2013, dhe deri në ekzekutimin e vendimit sipas normës bazë të interesit të Bankës së Shqipërisë. Detyrimin e palëve të paditura, Ministria e Shëndetësisë dhe Spitali Rajonal “Omer Nishani” Gjirokastër të paguajnë së bashku ose veç e veç shpenzimet gjyqësore në masë 454.600 lekë (katërqind e pesëdhjetë e katërmijë e gjashtë qind lekë), të cilat përbëhen nga taksa 1% e vlerës së objektit të padisë në masën 276.600 lekë, 100.000 lekë për parapagimin e aktit të ekspertimit të vlerësimit të dëmit, 30.000 për aktin e ekspertimit vlerësues psikologjik dhe 48.000 lekë tarifa e përfaqësimit me avokat....”. 
12.1. Kjo gjykatë arsyeton: “....Në interpretim të neneve 608 dhe 609 të Kodit Civil, në rastin objekt kërkimi konkurrojnë elementët e përgjegjësisë të dëmit jashtëkontraktor: 1) Ekzistenca e dëmit, a) Dëmi pasuror: Dëmi pasuror në formën e fitimit të munguar (reduktim i të ardhurave të pritshme): Për trajtimin e dëmit në formën e fitimit të munguar duhet pasur në konsideratë se cenimi i familjes në çdo formë, legjitimon të drejtën të drejtën e anëtarëve të familjes për t’u dëmshpërblyer në rrugë gjyqësore nëse cenohen në këto të drejta themelore. Në mbështetje të nenit 13/3 të ligjit nr. 8510 datë 15.07.1999 “Për përgjegjësinë jashtëkontraktore të organeve të administratës shtetërore”, nenit 643/a të Kodit Civil dhe nenit 192 të Kodit të Familjes, anëtarët pasjetues të familjes, në lidhje të afërt dhe të qëndrueshme me të ndjerin e mitur që ka humbur jetën për shkak të një fakti të paligjshëm, kanë të drejtën e dëmshpërblimit në lidhje me dëmin pasuror të pësuar në formën e fitimit të munguar, si një pamundësi për të përfituar, në rrjedhën normale të jetës, solidaritetin dhe kontributin reciprok të të ndjerit të mitur, jo vetëm si përkujdesje në tërësi, por edhe si mbështetje ekonomike e tij për familjen në të ardhmen. Në vendimin unifikues nr. 12, datë 14.09.2007, Kolegjet e Bashkuara të Gjykatës së Lartë, kanë arsyetuar: “E drejta e mbajtjes” (ushqimit) në familje, e parashikuar edhe në shkronjën “a” të nenit 643 të Kodit Civil, në togfjalëshin “... si dhe të personave që banonin në familjen e të vdekurit dhe që gëzonin prej tij të drejtën e ushqimit”, duhet të zbatohet nga gjykata duke respektuar detyrimet që burojnë nga normat kushtetuese e ligjore. Kjo pjesë dispozite, përfshin edhe rastet kur viktima, madhor apo i mitur, ishte pjesëtar i “familjes” e “banonte” me pasjetuesit, pavarësisht se, nuk ka qenë i ngarkuar sipas legjislacionit familjar me ndonjë detyrim konkret për ushqim ndaj tyre a personave të tjerë në ngarkim të tij. Pikërisht, këta pasjetues, pjesëtarë të familjes së tij, gëzojnë të drejtën e mbajtjes (të ushqimit) nga viktima. Ligjvënësi nuk ka parasysh vetëm rastet kur ushtrimi i kësaj të drejte apo përmbushja e detyrueshme e saj, përkatësisht, të jetë realizuar apo kërkuar në kohën kur ishte gjallë viktima, as edhe ekzistencën ose jo, në atë kohë të mundësive ekonomike për të kontribuar, të së drejtës dhe aftësisë së viktimës për të punuar, aftësisë për të prodhuar të ardhura, të cilat mund të përbënin apo do të përbënin në të ardhmen kontribut edhe në funksion të mbajtjes së familjes.”.

 
12.2. Mbështetur në përfundimet e sipërcituara, paditësit Valter Gjini dhe Griselda Gjini kanë pësuar dëm në formën e fitimit të munguar për shkak të mospërfitimit të së drejtës ligjore, të detyrimit për ushqim nga fëmija e tyre e mitur, H. Gj., sipas nenit 192 të Kodit të Familjes, e drejtë e cila në kundërshtim me ligjin dhe me faj është ndaluar të realizohet nga punonjësi i palës së paditur. Pra, e thënë ndryshe, paditësit Valter Gjini dhe Griselda Gjini për shkak të ndodhjes së faktit të paligjshëm, vdekjes së fëmijës së tyre, H. Gj. nuk do të kenë mundësinë në të ardhmen të përfitojnë përkujdesje ligjore nga fëmija i tyre, në rrjedhën normale të jetës, duke u shuar përfundimisht mundësinë për të përfituar solidaritetin dhe kontributin reciprok të të ndjerit të mitur, jo vetëm si përkujdesje në tërësi, por edhe si mbështetje ekonomike e tij për familjen në të ardhmen. Për këtë arsye, paditësit Valter Gjini dhe Griselda Gjini legjitimohen plotësisht për të kërkuar nga palët e paditura shpërblimin e dëmit pasuror në formën e fitimit të munguar (detyrim për ushqim). Nga akti i ekspertimit nr. 39, datë 03.05.2015, të ekspertit Evald Jaho, rezultoi se, vlera e dëmit pasuror në formën e fitimit të munguar (detyrim për ushqim) është në masën 5.969.058 lekë. Humbja pasurore (në formën e shpenzimeve për varrim): Në mbështetje të nenit 13/3, të ligjit nr. 8510 datë 15.07.1999 “Për përgjegjësinë jashtëkontraktore të organeve të administratës shtetërore”, pjesë e dëmshpërblimit pasuror janë edhe shpenzimet e bëra nga familjarët, për varrimin e të ndjerit H. Gj.. Për këtë shkak, paditësit Valter e Griselda Gjini kanë pësuar humbje pasurore të menjëhershme për shkak të ndodhjes së ngjarjes së paligjshme, dëm i cili në rastin konkret konsiston në shpenzimet mortore dhe të varrimit të fëmijës së tyre, H. Gj. Nga akti i ekspertimit rezultoi se, vlera e dëmit pasuror në formën e shpenzimeve të varrimit është 350.000 lekë.


12.3.  Sipas Dëshminë e Trashëgimisë nr. 241 Rep dhe nr. 152 Kol datë 28.02.2015, trashëgimtarë ligjorë të të ndjerit H. Gj. janë dy prindërit e tij,Valter Gjini dhe Griselda Gjini. Për këtë shkak, këta paditës së bashku e në mënyrë të barabartë trashëgojnë vlerën e dëmit pasuror e cila është në masën 6.319.058 lekë. b) Dëmi jopasuror. Gjykata çmon se paditëset Valter Gjini, Griselda Gjini dhe Nevrie Gjini kanë pësuar dëm jopasuror, në formën e atij i) moral dhe ii) ekzistencial për shkak të vdekjes tragjike të familjarit të tyre H. Gj.. i) Dëmi moral është dhimbje e vuajtje shpirtërore apo gjendje ankthi e mundimi shpirtëror që rrjedh si pasojë e faktit të paligjshëm. Cilido person që pëson cenime në sferën e shëndetit dhe të personalitetit të tij nga veprimet apo mosveprimet e paligjshme dhe me faj të një të treti ka të drejtën të kërkojë edhe dëmshpërblimin e dëmit moral të pësuar. Kjo e drejtë në cilësinë e të dëmtuarit, i përket individualisht edhe secilit prej familjarëve të afërt të personit që ka humbur jetën apo të cenuar në shëndetin e tij nga fakti i paligjshëm, nëse vërtetohet lidhja e tyre e posaçme familjare, ndjesore dhe e bashkëjetesës. Dëmi moral i pësuar nga vetë të afërmit konsiderohet si pasojë, rrjedhim i menjëhershëm dhe i drejtpërdrejtë i të njëjtit fakt të paligjshëm. Paditësit Valter Gjini, Griselda Gjini dhe Nevrie Gjini, kanë pësuar dëm moral për shkak se, kanë përjetuar dhimbje e vuajtje shpirtërore apo gjendje ankthi e mundimi shpirtëror që rrjedh si pasojë natyrale e faktit të paligjshëm, vdekjes se fëmijës, H. Gj., (përkatësisht djali dhe nipi i tyre). Për këtë shkak ligjor, paditësit legjitimohen të kërkojnë kundrejt të paditurve këtë dëm të posaçëm që kanë pësuar. Nisur nga natyra subjektive e këtij dëmi, ekzistenca e tij prezumohet me vërtetimin nga paditësi të vetë faktit të paligjshëm të të tretit dhe lidhjes së këtij fakti me cenimin moral të pësuar, sipas parimit shkakësor.


12.4. Nga akti i ekspertimit ka rezultuar se, vlera e dëmit moral është për secilin nga paditësit si vijon: - Valter Gjini min. 2.000.630 - max. 4.001.260 lekë; - Griselda Gjini min. 2.000.630 - max. 4.001.260 lekë; - Nevrie Gjini min. 2.000.630 - max. 4.001.260 lekë. ii) Dëmi ekzistencial i shkaktuar nga fakti i paligjshëm i të tretit cenon të drejtat e personalitetit të njeriut duke dëmtuar thuajse në mënyrë të përhershme shprehjen dhe realizimin e të dëmtuarit si njeri, shfaqjen e personalitetit të tij në botën e jashtme, duke tronditur objektivisht jetën e përditshme dhe veprimtaritë e zakonshme të tij, duke i shkaktuar përkeqësim të cilësisë së jetës nga ndryshimi dhe prishja e ekuilibrit, sjelljes e zakoneve të jetës, të marrëdhënieve personale e familjare. Për shkak të një gjendjeje të tillë psiko-fizike, i dëmtuari nuk mund të kryejë më veprimtari të caktuara që karakterizonin pozitivisht qenien e tij apo mund ta karakterizonin pozitivisht në të ardhmen, duke e detyruar të shtyhet drejt zgjidhjeve të ndryshme në jetë nga ato të dëshiruara e të pritshme apo në heqjen dorë nga këto të fundit për shkak të vërtetimit të faktit të paligjshëm. Përveç kësaj, dëmi ekzistencial cenon përgjithmonë të dëmtuarin në marrëdhëniet dhe interesat e jetës familjare, sociale, kulturore, sportive, të veprimtarisë zbavitëse, argëtimit, të shlodhjes, etj., të cilat çdo individ ka të drejtë t’i gëzojë dhe që ndikojnë në mënyra e shkallë të ndryshme, në varësi të ndjeshmërisë dhe formimit të personalitetit të gjithsecilit, në sferën psikike të të dëmtuarit, duke bërë që të alternohen në një masë të prekshme në kuptimin negativ, duke u shfaqur në botën e jashtme, vetë marrëdhëniet e tij familjare, sociale, kulturore, afektive etj. Veçanërisht në rastin e humbjes së jetës së njeriut të afërm në familje, marrëdhëniet familjare tronditen thellë, familja privohet e dëmtohet në mënyrë të pariparueshme në elementë të qenësishëm të vetë kuptimit dhe ekzistencës së saj, në ndjenjat dhe objektivat e pritshëm për një jetë normale e të konsoliduar, jetë e cila në mënyrë të papritur e të dhunshme, pëson ndryshime të karakterit përkeqësues, për shkak të faktit të paligjshëm të të tretit.


12.5. Në konsideratë të këtyre interpretimeve, paditësit Valter Gjini, Griselda Gjini dhe Nevrie Gjini, kanë pësuar edhe dëm ekzistencial për shkak se, kanë pësuar ndryshime të personalitetit në botën e jashtme në aspektin negativ, u është tronditur objektivisht jeta e përditshme dhe veprimtaritë e zakonshme të tyre, u janë cenuar marrëdhëniet dhe interesat e jetës familjare, sociale, kulturore, sportive, të veprimtarisë zbavitëse, argëtimit, të shlodhjes, etj., duke u shkaktuar atyre në mënyrë të përhershme përkeqësim të cilësisë së jetës nga ndryshimi dhe prishja e ekuilibrit, sjelljes e zakoneve të jetës, të marrëdhënieve personale e familjare. Nga akti i ekspertimit ka rezultuar se, vlera e dëmit ekzistencial është për secilin nga paditësit si vijon: - Valter Gjini min. 2.000.630 - max. 4.001.260 lekë; - Griselda Gjini min. 2.000.630 - max. 4.001.260 lekë; - Nevrie Gjini min. 2.000.630 - max. 4.001.260 lekë. Duke mbajtur parasysh afërsinë gjinore, midis të ndjerit H. Gj. dhe prindërve, Valter Gjini dhe Griselda Gjini, përfundimet e aktit të vlerësimit psikologjik, faktin se, H. Gj. ishte fëmija i parë, i cili për nga vetë natyra është zënë dhe kujdesur nga prindërit deri në momentin e vdekjes dhe nga ana tjetër, faktin se, fëmija H. Gj. ka vuajtur për kohë relativisht të gjatë pa ushqim dhe pa reaguar, për shkak të dëmtimeve nga të cilat humbi jetën, duke shtuar në këtë mënyrë dhimbjen e prindërve, gjykata çmon se paditësit duhet të dëmshpërblehen për dëmin moral dhe ekzistencial sipas variantit në vlerën 8.002.520 lekë. Dëm jopasuror (moral) të konsiderueshëm ka pësuar edhe paditësja Nevrie Gjini, e cila është gjyshja e H. Gj., për të njëjtat shkaqe si për paditësit Valter Gjini dhe Griselda Gjini, për pasojë duhet t’i njihet një dëmshpërblim jopasuror (moral dhe ekzistencial) në masën e 1/3 së dëmit biologjik (pra, as maksimumin dhe as minimumin, por një të mesme), e cila është në masën vlerën 5.335.013 lekë. Edhe për sa i përket dëmit ekzistencial, vlerësojmë se, shuarja e një marrëdhënie prind-fëmijë apo gjyshe-nip në një moshë të hershme, si ajo e të ndjerit H. Gj., dëmton në mënyrë të pariparueshme personalitetin e paditësve, shfaqjen e tyre si njeri, duke i dhënë vazhdimësisë së jetës së tyre një prishje të ekuilibrit dhe të cilësisë, duke e përkeqësuar atë në thelbin e saj, për shkak të mungesës së njeriut të tyre të dashur, H. Gj.
 
12.6. (2). Ekziston veprimi i paligjshëm: Në rastin objekt kërkimi ekziston veprimi i paligjshëm. Në rastin objekt kërkimi, ekzistenca e veprimit të paligjshëm provohet me vendimin nr. 286 datë 18.03.2015, Gjykata e Apelit, Gjirokastër, nga i cili është arritur në përfundimin se, i vetmi person i cili ka pasur kontakte me kokën e fëmijës në momentin e lindjes, është pikërisht e pandehura Elvira Kajo, e cila përmes veprimeve mekanike të pakujdesshme, ka shkaktuar dëmtimet vdekjeprurëse në kokën e fëmijës. (3). Ekziston lidhja shkakësore: Në rastin objekt kërkimi, ekzistenca e lidhjes shkakësore materiale rezulton e vërtetuar nga vendimi i Gjykatës së Apelit, Gjirokastër ku përcaktohet se shkak i vdekjes kanë qenë veprimet e punonjëses Elvira Kajo, ajo është dënuar nga gjykata për këtë vepër penale. (4). Ekziston faji: Neni 608/1 kërkon detyrimisht që shkaktari i dëmit të ketë vepruar me faj, në njërën nga format saj (dashje apo pakujdesi). Neni 608/2 i Kodit Civil ka vendosur parimin e prezumimit të fajit, që do të thotë se, shkaktari i dëmit duhet të përgjigjet për dëmin në çdo rast, me përjashtim të rasteve kur provon para gjykatës se nuk ka vepruar me faj. Fajësia e punonjëses së palës së paditur, Elvira Kajo vërtetohet me Vendimin nr. 286, datë 18.03.2015 të Gjykatës së Apelit Gjirokastër, shkak për të cilën ajo është dënuar. Për këtë shkak nuk qëndron prapësimi i palës së paditur se përgjegjësia për faktin i takon punonjëses, pasi rezulton se ajo ka vepruar me pakujdesi duke u përjashtuar keqbesimi që kërkon dashje direkte. Në nenin 450 të Kodit Civil parashikohet se........ Nga ana tjetër, në nenin 481/c të Kodit Civil është përcaktuar....... Mënyra e kërkimit të kamatëvonesave rregullohet me vendimin nr. 4/2011 të Kolegjeve të Bashkuara të Gjykatës së Lartë”.

13. Gjykata Administrative e Apelit, me vendimin nr.3506 (86-2018-3941), datë 08.10.2018 ka vendosur: “-Ndryshimin e vendimit nr.291, datë 28.05.2015, të Gjykatës Administrative të Shkallës së Parë, Gjirokastër. -Pranimin e pjesshëm të padisë. -Detyrimin e palëve të paditura, Spitali Rajonal “Omer Nishani” Gjirokastër dhe Ministria e Shëndetësisë dhe Mbrojtjes Sociale, që t’i paguaje solidarisht: i.-Paditësit Valter Gjini, dëmin pasuror në shumën 3.159.529 (tre milion e njëqind e pesëdhjetë e nëntë mijë e pesëqind e njëzet e nëntë) lekë dhe dëmin jopasuror në shumën 6.000.000 (gjashtë milion) lekë. ii.-Paditëses Griselda Gjini, dëmin pasuror në shumën 3.159.529 (tre milion e njëqind e pesëdhjetë e nëntë mijë e pesëqind e njëzet e nëntë) lekë dhe dëmin jopasuror në shumën 6.000.000 (gjashtë milion) lekë. iii.-Paditëses Nevrie Gjini, dëmin jopasuror në shumën 4.000.000 (katër milion) lekë. -Detyrimin e palëve të paditura, Spitali Rajonal “Omer Nishani” Gjirokastër dhe Ministria e Shëndetësisë dhe Mbrojtjes Sociale, që t’iu paguaje paditësve Valter Gjini, Griselda Gjini e Nevrie Gjini, kamatëvonesat mbi shumat e mësipërme, sipas normës më të lartë të interesit të depozitave me afat një vjeçar të zbatuar nga bankat e nivelit të dytë, duke filluar nga data 19.04.2013 dhe deri në ekzekutimin e këtij vendimi. -Rrëzimin e padisë për pjesën tjetër të kërkimeve......”.

13.1. Kjo gjykatë arsyeton: “...Për të konkluduar lidhur me pretendimet e ngritura në ankim, Gjykata Administrative e Apelit (më poshtë referuar si “gjykata/kolegji”) vlerëson të marrë, së pari, në shqyrtim bazën ligjore që ajo referohet në zgjidhjen e konfliktit të parashtruar për gjykim. Lidhur me detyrimin për shpërblimin e dëmit, në nenin 608 paragrafi i parë të Kodit Civil, është sanksionuar se.... Ndërsa në nenin 1 të ligjit nr. 8510, datë 15.07.1999 “Për përgjegjësinë jashtëkontraktore të organeve të administratës shtetërore”, i cili është ligji që rregullon çështjet e përgjegjësisë jashtëkontraktore që kanë organet e administratës shtetërore, në ato raste kur i kanë shkaktuar personave fizike a juridike, private, vendas a të huaj dëme pasurore dhe jopasurore jashtëkontraktore, është sanksionuar se..... Në analizë të rrethanave faktike të çështjes, të dispozitave të përmendura si më sipër dhe të nenit 3 germa “a” të këtij ligji në të cilin përcaktohet se....., Gjykata vlerëson se për palën e paditur, Spitali Rajonal “Omer Nishani” Gjirokastër dhe Ministria e Shëndetësisë dhe Mbrojtjes Sociale, lind detyrimi për t’i shpërblyer paditësve dëmin e shkaktuar, vetëm në rast se provohet se me veprimet e tyre i ka shkaktuar dëm këtyre të fundit. Gjykata çmon me rëndësi të theksojë se në rastin konkret, përmbushet kushti lidhur me provueshmërinë dhe ekzistencën së veprimeve të kundërligjshme të kryera nga pala e paditur. Sikurse është evidentuar edhe më sipër në këtë vendim, trashëgimlënësi e paditësve, i ndjeri H. Gj., ka ndërruar jetë për shkak të veprimeve me faj të mamisë, e cila gjatë momentin të lindjes natyrore të fëmijës i ka dëmtuar kokën. Shtetasi H. Gj. ka ndërruar jetë 8 ditë pas lindjes dhe si shkak i vdekjes është përcaktuar kontuzioni i rëndë i trurit. Ndryshe nga sa kanë pretenduar në ankim pala e paditur dhe Avokatura e Shtetit, ekzistenca e faktit dhe autorësia e tij janë provuar me vendimin gjyqësor të formës së prerë (res judicata), nr. 286 datë 18.03.2015, të Gjykatës së Apelit Gjirokastër, e cila e ka gjetur fajtore shtetasen Elvira Kajo, për kryerjen e veprës penale të “Mjekimit të Pakujdesshëm”, parashikuar nga neni 96/1 i Kodit Penal, mbetur i pacenuar nga Kolegji Penal i Gjykatës së Lartë, i cili me vendimin nr. 00-2016-870, datë 19.05.2016, ka vendosur mospranimin e rekursit të ushtruar nga e gjykuara Elvira Kajo, kundër vendimit nr. 286, datë 18.03.2015, të Gjykatës së Apelit Gjirokastër, vendim që u mor në shqyrtim në shkallë të dytë, pas përsëritjes së pjesshme të hetimit gjyqësor, konform përcaktimeve të nenit 465 të KPC.....

13.2. Pala paditëse, si në kërkimet e parashtruara në kërkesëpadi, ashtu edhe në ato të parashtruara përpara gjykatës së shkallës së parë dhe Gjykatës Administrative të Apelit, ka pretenduar se nga ana e palës së paditur i është shkaktuar dëm dhe për këtë arsye ka kërkuar detyrimin e palës së paditur që të paguajë dëmshpërblimin për të gjithë figurat e dëmit të shkaktuar. Për të arsyetuar lidhur me bazueshmërinë ligj dhe në prova të pretendimeve të palëve ndërgjyqëse, Gjykata Administrative e Apelit referohet në vendimin unifikues nr. 12, datë 14.09.2007 të Kolegjeve të Bashkuara të Gjykatës së Lartë.  a) Lidhur me dëmin pasuror; Lidhur me dëmin pasuror të shkaktuar si pasojë e humbjes së jetës së një personi, në vendimin në fjalë Gjykata e Lartë ka arsyetuar se: “...Për kërkimin e dëmshpërblimit, sipas nenit 643/a, kanë legjitimim aktiv pjesëtarët e familjes (përfshirë bashkëjetuesin more uxorio) që gëzojnë të drejtën e mbajtjes, pra të ushqimit e jetesës, deri në çastin e vdekjes së viktimës. Ata kanë barrën e provës të vërtetojnë në gjykim, me çdo mjet provues procedural civil, sipas rrethanave, lidhjen familjare, solidaritetin dhe marrëdhëniet e qëndrueshme me të ndjerin në familje, si dhe masën e kontributit të mundshëm e të pritshëm të tij në të ardhmen për nevojat e familjes. Nëse i ndjeri nuk ka qenë në marrëdhënie pune ose ishte i pasiguruar ose ka qenë në një moshë të mitur, si kriter ligjor për llogaritjen e të ardhurave të tij të pritshme zbatohet ai i parashikuar nga neni 646 i KC. Meqenëse dëmshpërblimi i kërkuar sipas nenit 643/a të KC është dëm pasuror në formën e fitimit të munguar, pasi të ketë vërtetuar lidhjen shkakësore materiale mes sjelljes së paligjshme me faj të shkaktuesit të dëmit dhe pasojës së dëmshme, paditësit familjare të viktimës kanë barrën e provës të vërtetojnë me prova pozitive mundësitë konkrete, efektive, të kontributit ekonomik të viktimës në të ardhmen që s’mund të realizohen më si rrjedhojë e faktit të paligjshëm (quantum debeatur). Gjykata i çmon këto pretendime në funksion të përcaktimit të llojit konkret të dëmit e të vlerës së tij, sipas parimit të rregullshmërisë dhe efiçiencës shkakësore juridike”. Për sa më sipër, si dhe bazuar në nenin 643 të Kodit Civil ku është parashikuar se......., Gjykata Administrative e Apelit arsyeton se dëmi pasuror që duhet të shpërblehet në rastet e shkaktimit të vdekjes së një personi, përbëhet nga dëmshpërblimi për shpenzimet për ushqim dhe jetesë, si dhe dëmshpërblimi për përballimin e shpenzimeve të varrimit......

13.3. Për sa më sipër, Gjykata Administrative e Apelit, vlerëson se paditësit, Valter e Griselda Gjini, kanë të drejtë të përfitojnë shpërblimin e dëmit pasuror për shkak të vdekjes së djalit të tyre, dëm ky i cili shfaqet në formën e fitimit të munguar dhe shpenzimeve për varrimin. Lidhur me figurën e dëmit pasuror të shfaqur në formën e fitimit të munguar, Gjykata arsyeton se dëmi i shkaktuar i referohet pikërisht pamundësisë së paditësve për të përfituar solidaritetin dhe kontributin reciprok të të ndjerës, kjo e parë jo vetëm në këndvështrimin e përkujdesjes në tërësi, por edhe në kuadër të ofrimit të mbështetjes ekonomike të saj për familjen në të ardhmen. Nga akti i ekspertimit nr. 39, datë 03.05.2015 të ekspertit Evald Jaho, rezultoi se, vlera e dëmit pasuror në formën e fitimit të munguar (detyrim për ushqim) për të dy prindërit sa bashku, është në masën 5.969.058 lekë. Në lidhje me humbjen pasurore (në formën e shpenzimeve për varrim), konstatohet se në nenin 13/3 të ligjit nr.8510, datë 15.07.1999 “Për përgjegjësinë jashtëkontraktore të organeve të administratës shtetërore” përcaktohet se pjesë e dëmshpërblimit pasuror janë edhe shpenzimet e bëra nga familjarët, për varrimin e të ndjerit H. Gj.. Për këtë shkak, paditësit Valter Gjini kanë pësuar humbje pasurore të menjëhershme për shkak të ndodhjes së ngjarjes se paligjshme, dëm i cili në rastin konkret konsiston në shpenzimet mortore dhe të varrimit të fëmijës së tyre, H. Gj.. Pra, këto shpenzime janë kryer si rrjedhojë e ndodhjes së faktit të paligjshëm. Nga akti i ekspertimit nr. 39, datë 03.05.2015, të ekspertit Evald Jaho, bazuar në zakonet e vendit, rezultoi se, vlera e dëmit pasuror në formën e shpenzimeve të varrimit janë në vlerën 350.000 lekë. Për sa u arsyetua më lart, paditësit, Valter e Griselda Gjini, duhet të dëmshpërblehen nga pala e paditur, në total në masën 6.319.058 lekë, si rrjedhojë dëmit pasuror të shkaktuar nga vdekja e djalit të tyre. Pala e paditur ka pretenduar në ankim se, në llogaritjen e dëmit pasuror gjykata e shkallës së parë nuk ka mbajtur parasysh se fëmija H. Gj. nuk ka qenë në moshë pune. Ndryshe nga sa ngrihet në ankim, ky kolegj konstaton se, në zbatim të neneve 608, 643/a dhe 192 të Kodit të Familjes, edhe nëse personi është i mitur, ekziston dëmi pasuror, pasi cenohet një e drejtë e pritshme. Jo pa qëllim që dëmi pasuror në këtë rast trajtohet si një dëm në formën e fitimit të munguar, pra, si një e drejtë që do të realizohej në rrjedhën e zakonshme të ngjarjeve, por që ajo ndërpritet për shkak të veprimeve të paligjshme dhe me faj të të tretit. Çështja e dëmshpërblimit të personave të mitur është bërë objekt unifikimi të praktikës gjyqësore, e konkretisht, në vendimin unifikues nr. 12, datë 14.09.2007, një nga pyetjet e shtruara për unifikim është: “Në rastin e aksidenteve automobilistike, në kuptim të Dekretit nr. 295, datë 15.09.1992, kur i aksidentuar është një i mitur i cili nuk ka në ngarkim persona të tjerë, a duhet të përfitohet shpërblim për shpenzimet për mbajtje me ushqim e jetesë të familjareve të tij, duke patur parasysh edhe formulimin e dispozitës së nenit 643, shkronja “a” të Kodit Civil?” Në lidhje me këtë hipotezë, Kolegjet e Bashkuara kanë mbajtur qëndrimin se....... Për sa më lart, gjykata konstaton se, përfundimet e vendimit unifikues janë shumë të qarta, ndaj pretendimi i palës ankuese se, fëmija ka qenë i mitur ndaj nuk ka dëm pasuror, është i pabazuar.

13.4. b) Lidhur me dëmin jopasuror. Lidhur me figurat e dëmit jo pasuror, në vendimin nr. 12, datë 14.09.2007, Kolegjet e Bashkuara të Gjykatë së Lartë kanë unifikuar praktikën gjyqësore duke arsyetuar se dispozitat e Kodit Civil, nga neni 608 e vijues, synojnë riparimin e plotë të çdo dëmi të pësuar në mënyrë të paligjshme, pra jo vetëm në pasurinë në kuptimin e ngushtë ekonomik, por edhe në të mirat jopasurore që mëshirojnë vlerat e vetë njeriut. Në këtë vendim Kolegjet e Bashkuara kanë arsyetuar se........ Për t’u rikthyer në çështjen konkrete, Gjykata Administrative e Apelit do të marrë në shqyrtim të tre format e shfaqjes së dëmit jopasuror, për të konkluduar më tej mbi bazueshmërinë e pretendimeve të paditësve lidhur me shpërblimin e dëmit jopasuror të shkaktuar nga humbja e jetës së djalit dhe nipit të tyre, konkretisht dëmin biologjik, moral dhe atë ekzistencial. Së pari, Gjykata vlerëson se, në rastin konkret, për vetë natyrën e dëmit biologjik, paditësit nuk mund të përfitojnë shpërblim për shkaktimin e këtij dëmi. Referuar vendimit unifikues, dëmi biologjik konsiston në cenimin e integritetit fizik dhe/ose psikik të njeriut. Dëmi biologjik, ose dëmtimi i shëndetit, përbën, në thelb, cenimin e së mirës së shëndetit, të integritetit fizik dhe/ose psikik të njeriut. Ky dëm jopasuror, i parashikuar nga shkronja “a” e nenit 625 të Kodit Civil ku është parashikuar se: “Personi që pëson një dëm, të ndryshëm nga ai pasuror, ka të drejtë të kërkojë të shpërblehet kur: a) ka pësuar një dëmtim të shëndetit ose është cenuar në nderin e personalitetit të tij”, është objekt kërkimi dhe dëmshpërblimi i pavarur nga dëme të tjera pasurore e jopasurore të pësuara nga i dëmtuari për shkak të të njëjtit fakt të paligjshëm. Në rastin konkret, Gjykata vlerëson se paditësit nuk mund të përfitojnë shpërblim të dëmit biologjik, për vetë faktin se nuk jemi në kushtet e shkaktimit të dëmit biologjik. Sikurse është evidentuar edhe më sipër në këtë vendim, paditësit kërkojnë shpërblimin e dëmit për shkak të humbjes së jetës së djalit dhe nipit të tyre, H. Gj. Dëmi biologjik, për vetë natyrën e tij, lidhet në mënyrë të drejtpërdrejtë me dëmtimin e shëndetit dhe për këtë arsye, nuk gjen zbatim në rastin konkret, për sa kohë që jemi në kushtet e humbjes së jetës së personit dhe jo të dëmtimit apo cenimit të integritetit fizik dhe/ose psikik të njeriut.

13.5. Gjykata çmon të marrë në shqyrtim faktin nëse në rastin konkret paditësve i është shkaktuar dëm moral, si figurë autonome e dëmit jopasuror, në kuptim të nenit 625 germa “b” të Kodit Civil dhe më tej, si dhe dëm ekzistencial, si dhe të arsyetojë lidhur me përcaktimin e masës së dëmshpërblimit. Për të konkluduar faktin nëse paditësve i është shkaktuar dëm moral dhe ekzistencial për shkak të vdekjes së djalit dhe nipit të paditësve, Gjykata referohet në aktin e ekspertimit të dëmit moral dhe ekzistencial, të hartuar nga psikologia e caktuar nga gjykata e shkallës së parë. Në arritjen e konkluzioneve për dëmin e shkaktuar tek secili prej paditësve, ekspertja ka marrë në analizë të gjithë elementët e përcaktuar si më sipër në vendimin unifikues të Gjykatës së Lartë. Referuar këtij akti, dëmi i shkaktuar nga ngjarja tragjike ka cenuar të drejtat e personalitetit të palëve paditëse duke dëmtuar shfaqjen e personalitetit në jetën sociale, duke tronditur objektivisht jetën e përditshme dhe veprimtaritë e zakonshme të tyre, duke shkaktuar përkeqësim të cilësisë të jetës nga ndryshimi dhe prishja e ekuilibrave, sjelljes së zakonshme të jetës si dhe marrëdhëniet personale dhe familjare. Në analizë të rrethanave faktike, të përcaktimit që bëhet në nenin 608, 609 e 625 të Kodit Civil, ligjin nr. 8510, datë 15.07. 1999 “Për përgjegjësinë jashtëkontraktore të organeve të administratës shtetërore” dhe praktikës unifikuese të Gjykatës së Lartë, Gjykata Administrative e Apelit arrin në konkluzionin se në rastin konkret plotësohen kushtet ligjore të nevojshme të cilat ngarkojnë palën e paditur, Spitali Rajonal “Omer Nishani” Gjirokastër dhe Ministria e Shëndetësisë dhe Mbrojtjes Sociale, me detyrimin për t’i paguar paditësve shpërblimin e dëmit jopasuror, të shfaqur në formën e dëmit moral. Vdekja e djalit dhe nipit të paditësve, ka sjellë si pasojë shkaktimin e turbullimit të padrejtë të gjendjes shpirtërore të tyre, dhimbje e vuajtje shpirtërore dhe gjendje ankthi e mundimi shpirtëror që rrjedh si pasojë e faktit të paligjshëm të kryer nga pala e paditur. Të gjithë këto elemente të marrë në tërësinë e tyre, formojnë figurën e dëmit moral, si figurë autonome e dëmit jopasuror, duke ngarkuar palën e paditur me përgjegjësinë për shpërblimin e këtij dëmi, në zbatim të nenit 608 të Kodit Civil. Në përcaktimin e dëmit jopasuror të shkaktuar, për aq sa mund të gjejë zbatim, kjo Gjykatë i referohet vendimit unifikues nr.12, datë 13.09.2007 ku ndër të tjera është përcaktuar se.......

13.6. Lidhur me përcaktimin e masës së dëmit të shkaktuar, Gjykata Administrative e Apelit, vlerëson t’i referohet kritereve të përcaktuara në vendimin unifikues të cituar si më sipër. Gjykata Administrative e Apelit vlerëson se, ndryshe nga sa pretendohet në ankim, në rastin konkret rezulton e provuar që paditësve t’i jetë shkaktuar edhe dëm ekzistencial. Referuar vendimit unifikues në të cilin është trajtuar për herë të parë kjo formë e dëmit jopasuror, rezulton se..... Referuar vendimit të sipërcituar Gjykata duhet të pranojë vetëm ato cenime konkrete të të drejtave të personalitetit për të cilat ka bërë kërkim dhe që pretendohen nga i dëmtuari si dëm ekzistencial i pësuar prej tij. Duke qenë cenime me natyrë subjektive dhe të lidhura ngushtë me personin e të dëmtuarit, ai ka barrën e provës të vërtetojë me prova pozitive alternimin në kuptimin përkeqësues të ekuilibrit, të zakoneve të jetës dhe vetë ekzistencës së tij personale për shkak të faktit të paligjshëm. Në zbatim të vendimit unifikues, për caktimin e dëmshpërblimit të dëmit ekzistencial, gjykata çmon mbi rrethana që vërtetojnë ndryshim të dukshëm e të rëndësishëm përkeqësues të jetës së përditshme dhe impaktin aktual e të ardhshëm të këtyre ndryshimeve në interesat jopasurore dhe marrëdhëniet e të dëmtuarve me botën e jashtme. Në veçanti, në rastet e vdekjes apo dëmtimit të rëndë të shëndetit të të afërmit, për caktimin e masës së dëmshpërblimit ekzistencial mbahen parasysh edhe afërsia gjinore, mosha e viktimës dhe e të dëmtuarit, përbërja dhe gjendja e bashkëjetesës në familje, si dhe rrethana të tjera që provojnë përkeqësimin e gjendjes deri në pamundësinë e shprehjes së aftësive të të dëmtuarit për të zhvilluar interesat dhe veprimtarinë e përditshme. Sikurse ai moral, edhe dëmi ekzistencial ka natyrë subjektive. Prandaj, shuma e dëmshpërblimit të tij caktohet në mënyrë të pavarur nga dëmi moral, por duke zbatuar të njëjtat kritere dhe metoda të vlefshme për llogaritjen e dëmshpërblimit të këtij të fundit. Bazuar në arsyetimin e mësipërm lidhur me dëmin ekzistencial, si dhe në përfundimet e arritura nga eksperti, Gjykata konstaton se në rastin konkret, paditësve i është shkaktuar dëm ekzistencial për shkak të humbjes së jetës së djalit dhe nipit të tyre. Rezulton e provuar që nga veprimet e kryera nga punonjësi i palës së paditur, mamia Elvira Kajo, e cili ka konsumuar veprën penale “Mjekimit të pakujdesshëm”, të ketë ardhur si pasojë përkeqësim i ekuilibrit, zakoneve të jetës dhe vetë ekzistencës personale të secilit prej paditësve, për shkak të faktit të paligjshëm, shkaktimin e vdekjes së djalit dhe nipit të së tyre, H. Gj. Gjithashtu, rezultoi e provuar që veprimet e palës së paditur, kanë sjellë për pasojë dëmtimin thuajse në mënyrë të përhershme të shfaqjes së personalitetit të secilit prej paditësve në botën e jashtme dhe ka tronditur objektivisht jetën e përditshme dhe veprimtaritë e zakonshme të tyre. Për këtë arsye, pretendimi i paditësve lidhur me përfitimin e shpërblimit si rezultat i shkaktimit të dëmit ekzistencial është i bazuar dhe si i tillë duhet pranuar.

13.7. Në analizë të fundit, duke marrë në konsideratë kriteret e përcaktuara në vendimin unifikues, si dhe rrethanat konkrete të çështjes të evidentuar si më sipër, karakterin kompensues që ka shpërblimi i dëmit në të drejtën civile, në përmbushje të funksionit për të cilin akordohet shpërblimi i dëmit, i cili synon rivendosjen e të drejtës së shkelur në mënyrë proporcionale me dëmin e pësuar dhe mbështetur në parimin e dhënies së drejtësisë sipas bindjes së saj të brendshme të formuar nga shqyrtimi i të gjitha rrethanave të çështjes në tërësinë e tyre, Gjykata Administrative e Apelit vlerëson se, gjykata e shkallës së parë, duke iu caktuar paditësve Valter e Griselda Gjini maksimalen e dëmshpërblimit për dëmin moral dhe ekzistencial të pësuar, ndërsa paditëses gjysëm e saj, nuk ka patur drejt parasysh dy fakte të rëndësishme: së pari, që moshën e paditësit, vetëm 8 ditësh, që nuk ka arritur për shkak të kohëzgjatjes së shkurtër, të krijojë afeksionin e duhur dhe lidhje shpirtërore të qëndrueshme, edhe për vetë faktin se fëmija përgjatë kësaj periudhe qëndroi në kujdesin spitalor dhe nuk u arrit të shpëtohej; së dyti, faktin e provuar në gjykimin në shkallë të dytë nga ekspertja psikologe gjatë pyetjes së saj nga gjykata, se paditësit ndërkohë ishin bërë sërish prindër, çka është  tregues i kapërcimit të situatës së rëndë psikologjike, emocionale e shpirtërore.  Për sa u argumentua me lart, Gjykata çmon se masa e dëmshpërblimit që i duhet caktuar prindërve të viktimës, duhet të jetë në mesataren e caktuar nga eksperti për dëmin moral dhe ekzistencial (6.000.000 lekë për secilin), ndërsa kjo masë për gjyshen duhet të përcaktohet në minimalen e saj (4.000.000 lekë). Për pasojë, kjo Gjykatë konkludon se vendimi i gjykatës së shkallës së parë duhet të ndryshohet pjesërisht, vetëm në lidhje me masën e dëmshpërblimit, duke u detyruar pala e paditur, Spitali Rajonal “Omer Nishani” Gjirokastër e Ministria e Shëndetësisë dhe Mbrojtjes Sociale që të paguajë edhe kamatëvonesat shumat e caktuara nga kjo gjykatë, në formën e interesave bankare, sipas normës më të lartë të interesit të depozitave me afat një vjeçar, të zbatuar nga bankat e nivelit të dytë, duke filluar nga data 19.04.2013 dhe deri në ekzekutimin e këtij vendimi.....

13.8. Lidhur me shkakun e ngritur në ankim, se paditësit nuk kanë kërkuar dëmshpërblim në rrugë administrative, por i janë drejtuar drejtpërdrejt gjykatës, gjykate e gjen të pabazuar. Ligji nr.8510/1999 “Për përgjegjësinë jashtëkontraktore të organeve të administratës shtetërore”, nuk e përcakton si të detyrueshme ndjekja e rrugës administrative, por vetëm si një e drejtë. Haptazi i pabazuar është edhe pretendimi i palës së paditur dhe Avokaturës së Shtetit, se paditësit duhet t’ia kërkonin dëmshpërblimin direkt mamisë, Elvira Kajo. Ky pretendim vjen në kundërshtim me nenin 618 të Kodit Civil, i cili parashikon se: “Punëdhënësi është përgjegjës për dëmet e shkaktuara te tretëve për fajin e punonjësve qe janë në shërbim të tij, gjatë ushtrimit te detyrave që u janë besuar prej tij.” Në zbatim të kësaj dispozite, punëdhënësi është përgjegjës për dëmet e shkaktuara nga punëmarrësi, pasi ky i fundit vepron në emër dhe për llogari të institucionit. Në ankim Avokatura e Shtetit ka pretenduar se, nuk provohet dëmi i paditëses Nevrie Gjini, pasi ajo nuk banonte një familje me të ndjerin. Ky shkak, vjen në kundërshtim me provat e administruara në gjykim, pasi, sipas certifikatës së gjendjes familjare të paditësve, që i përket ditës së vdekjes së të ndjerit H. Gj., datë 19.04.2013, paditësja Nevrie Gjini ishte në të njëjtën gjendje familjare me paditësit e tjerë. Në lidhje me pretendimin se, ekspertja psikologe nuk është bazuar në fakte konkrete për të vlerësuar gjendjen emocionale të paditësve, pasi ajo shprehet se, njëri prej paditësve merr qetësues në gjumë, por ajo nuk e vërteton këtë fakt me recete mjekësore të lëshuar nga mjeku, gjykata çmon se vetë ekspertja është shprehur se, përfundimi është bazuar në intervista me pyetje të strukturuara dhe gjysmë të strukturuara, janë kryer vëzhgime, është bërë vlerësimi i përgjigjeve dhe qëndrimeve, është kryer vlerësimi i funksionit social dhe punësor i palëve dhe janë realizuar biseda me pyetje të hapura, për të kuptuar më mirë gjendjen e të dëmtuarve. Në dallim me sa pretendohet në ankim, palët e paditura, Spitali Rajonal “Omer Nishani” Gjirokastër dhe Ministria e Shëndetësisë dhe Mbrojtjes Sociale, kanë legjitimitet pasiv, pasi Spitali Rajonal është strukturë organizative në varësi të ministrisë përgjegjëse për shëndetësinë, ndërkohë që kjo e fundit i siguron edhe fondet buxhetore, nga do të realizohet edhe përmbushja e këtij detyrimi nga palët e paditura. Në mbështetje të këtij përfundimi vijnë edhe përcaktimet e nenit 5 pika 2, e ligjit 9106/2003 “Për shërbimin spitalor në Republikën e Shqipërisë”, ku parashikohet se: “2. Ndarja në spitale publike dhe jopublike bëhet në bazë të përkatësisë së pronës dhe të financimit, si dhe në bazë të qëllimit të ushtrimit të veprimtarisë.”, si dhe nenet 3, pika 1 dhe 4 pika 3 e Ligjit nr. 10107, datë 30.3.2009 “Për Kujdesin Shëndetësor në Republikën e Shqipërisë”, në të cilin parashikohet se: “Autoritetet shëndetësore” janë Ministria e Shëndetësisë dhe strukturat rajonale në varësi të saj” dhe se: “Ministri i Shëndetësisë drejton politikën, organizimin dhe mbikëqyrjen e sistemit të kujdesit shëndetësor”.

14. Kundër vendimit të mësipërm ka ushtruar rekurs në datë 22.11.2018, pala e paditur Ministria e Shëndetësisë (ish Ministria e Shëndetësisë dhe Mbrojtjes Sociale) dhe në datë 11.12.2018, Avokatura e Shtetit me këto pretendime kryesore:

- Vendimi i mësipërm nuk është i mbështetur në ligj dhe prova dhe më poshtë po ju paraqesim ankimin ligjor se përse vendimi i mësipërm duhet ndryshuar dhe duhet rrëzuar padia. Gjykata, pas verifikimit të juridiksionit dhe kompetencës, proceduralisht dhe në këndvështrimin e të drejtës materiale, duhet të verifikojë edhe një nga kushtet thelbësore për dhënien e vendimit, që është ekzistenca e legjitimimit aktiv dhe pasiv të palëve në proces (legitimatio ad causam).

- Sa i përket legjitimimit aktiv të paditësve. Në bazë të vendimit unifikues, paditësit janë paraqitur për dëmshpërblim, por nga ana e tyre, e konkretisht e paditëses Nevrie Gjini, nuk u pohua apo provua në asnjë formë dëmi i shkaktuar, veç atij që i ndjeri H.GJ. ishte nipi i saj. Që do të thotë se nuk u provua nëse banonte në një familje me prindërit e të ndjerit, nëse kishte ndjekur shtatzëninë e nënës hap pas hapi, nëse i ndjeri ishte i pari që po e bënte gjyshe apo jo. Të gjitha këto rrethana do të provonin legjitimimin aktiv të paditëses Nevrie Gjini në përputhje me Vendimin nr. 12/2007 të Gjykatës së Lartë, të referuar si bazë ligjore për kërkimin. 

- Në lidhje me legjitimimin pasiv të palës së paditur, Ministria e Shëndetësisë, ndërgjyqësia është e gabuar, sepse për dëmin e shkaktuar duhet të paditet punëdhënësi që, në Kodin e Punës, përcakton rregullat e punësimit bazë dhe rregullat për emërimin dhe shkarkimin e një punonjësi. Në rastin konkret, infermierja Elvira Kajo e merr emërimin si infermiere në Spitalin e Gjirokastrës nga spitali dhe drejtori i tij dhe jo nga Ministria e Shëndetësisë, pra si institucion emërues dhe punëdhënës për të është Spitali Rajonal “Omer Nishani”. Në vijim të këtij mendimi, pala e paditur, Ministria përgjegjëse për shëndetësinë, nuk mund të detyrohet për dëmshpërblim kur ajo nuk është institucioni punëdhënës për infermieren.

- Neni 18 i Ligjit 8510, datë 15.07.1999, përcakton: “Procedurat për kërkimin dhe përmbushjen e dëmshpërblimit bëhen në përputhje me kërkesat e Ligjit 8485, datë 12.05.1999, KPA të Republikës së Shqipërisë”. Ky nen përcakton saktë që i dëmtuari, përpara se t’i drejtohet gjykatës, duhet të paraqesë kërkesë administrative tek institucioni për dëmshpërblim dhe, me përgjigjen e ardhur nga institucioni për dhënie apo jo të dëmshpërblimit të kërkuar në bazë të ligjit të sipërcituar, i drejtohet gjykatës. Gjatë gjykimit, nuk u depozitua asnjë provë e tillë e kërkuar nga Ligji 8510, datë 15.07.1999, çka do të thotë se pala paditëse nuk ka shteruar kërkimin administrativ.

- Dëmi i shkaktuar i cili ndahet në pasuror dhe jopasuror parashikohet nga dispozitat e Kodit Civil. Dëmi pasuror nga neni 608 përcakton.... Ky nen kërkon plotësimin e dy kushteve: 1) mënyrën e paligjshme dhe 2) elementin faj. Kushti i parë nuk përmbushet, sepse rezulton që infermierja Elvira Kajo e ka shkaktuar dëmin në kryerje të detyrës dhe gjithashtu në turnin e saj të punës pranë Spitalit Rajonal Gjirokastër. Ajo, gjatë detyrës, ka kryer një faj në formën e pakujdesisë dhe është dënuar për këtë; mënyra e ushtrimit të detyrës së saj ka qenë tërësisht e ligjshme, në përputhje me normat e ushtrimit të detyrës.
- Dëmi jopasuror nga neni 625 i Kodit Civil përcakton...... Ky nen përfshin se në dëmin jopasuror përfshihet dëmi moral i shkaktuar për shkak të dhimbjes së shkaktuar, gjendjes së ankthit, etj., që përsëri kanë ardhur nga veprimi me faj që ka kryer një person i caktuar. Këtu nuk kemi faj të drejtpërdrejtë, për këtë arsye nuk duhet llogaritur dëmi jopasuror. Sa i përket ekspertes psikologe dhe aktit të saj të vlerësimit të dorëzuar në gjykatë, vlerësohet se ajo nuk është bazuar në fakte konkrete për të vlerësuar gjendjen psikike-emocionale të paditësve. Psikologia citon se një prej paditësve merr qetësues për gjumë, por ajo nuk e vërteton para gjykatës këtë pohim të saj, pasi nuk paraqiti në këtë gjykim asnjë recetë mjekësore të lëshuar nga mjeku.
II. Vlerësimi i Kolegjit Administrativ
15. Kolegji Administrativ i Gjykatës së Lartë (në vijim Kolegji) konstaton se pala rekursuese, Ministria e Shëndetësisë (ish Ministria e Shëndetësisë dhe Mbrojtjes Sociale) në datë 22.11.2018 dhe Avokatura e Shtetit në datë 11.12.2018, kanë paraqitur rekurs kundër vendimit nr.3506 (86-2018-3941), datë 08.10.2018 të Gjykatës Administrative të Apelit, brenda afatit prej 30 (tridhjetë) ditësh, të parashikuar në nenin 443(2) të Kodit të Procedurës Civile. Pas njoftimit të rekursit nuk rezulton të jetë paraqitur kundërrekurs nga palët e tjera.


16. Kolegji vlerëson se rekursi i paraqitur përmban pjesërisht shkaqe nga ato parashikon neni 58 i ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar), ekzistenca e të cilave mund ta bënte të cenueshëm vendimin e Gjykatës Administrative të Apelit. Kjo dispozitë ka renditur qartësisht tre shkaqe për të cilat ushtrohet rekursi në Gjykatën e Lartë. Konkretisht sipas këtij neni: 
“Vendimet e shpallura nga Gjykata Administrative e Apelit në rastet që parashikohen në këtë ligj, mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit.”. Në këtë kuptim, Kolegji, vlerëson se arsyetimi dhe përfundimi i Gjykatës Administrative të Apelit, është rrjedhojë e një hetimi dhe vlerësimi ligjor të plotë, me përjashtim të datës së fillimit të kamatëvonesës. Për rrjedhojë ky vendim duhet të lihet në fuqi, por me ndryshimin vetëm në lidhje me datën e fillimit të kamatëvonesës, që fillon nga data e paraqitjes së padisë 10.04.2015.
17. Kolegji paraprakisht vlerëson të theksojë se në jurisprudencën e kësaj Gjykate, e drejta e ankimit/rekursi është vlerësuar si mundësi e çdo individi për të pasur mjete të caktuara procedurale për të kundërshtuar vendimin e dhënë nga një gjykatë më e ulët në një gjykatë më të lartë, duke i garantuar atij (individit) të drejtën për t’u përballur me drejtësinë në të gjitha nivelet e saj (shih vendimet nr. 5, datë 02.03.2010; nr. 12, datë  14.04.2010; nr. 14, datë 26.03.2012, të Gjykatës Kushtetuese). Rekursi bart fuqinë juridike për të determinuar Gjykatën e Lartë që të vlerësojë në themel bazueshmërinë e vendimeve të gjykatës së apelit apo të shkallës së parë, vetëm kur shkaqet e tij referojnë në nenin 58 të ligjit nr. 49/2012. Në këtë vështrim juridik, në kushtet kur nuk është i domosdoshëm rivlerësimi i fakteve dhe marrja e provave të tjera, kjo çështje duhet të shqyrtohet dhe të zgjidhet në këtë shkallë gjykimi me vendim përfundimtar.
18. Gjykata Kushtetuese në vendimin nr.15, datë 23.03.2023, ka theksuar se: “20. Gjykata është shprehur se nxjerrja e konkluzionit për provat në të kundërt me vlerësimin e dy gjykatave të shkallëve më të ulëta nuk pajtohet me natyrën e gjykimit në Gjykatën e Lartë. Gjykata e Lartë nuk mund të konkludojë a priori nëse është vërtetuar apo jo një fakt i caktuar, ndërkohë që nga përmbajtja e vendimeve të të dyja gjykatave më të ulëta rezulton e provuar e kundërta. Nëse Gjykata e Lartë vlerëson se provat e administruara nuk janë të mjaftueshme për arritjen e një konkluzioni apo se nevojitet kryerja e vlerësimeve të mëtejshme të tyre, ajo nuk mund të marrë kompetencat e gjykatës të faktit, por duhet ta kthejë çështjen për rishqyrtim, me qëllim plotësimin e këtyre të metave të vendimit, por në asnjë rast nuk mund ta zgjidhë vetë çështjen në themel duke rivlerësuar ndryshe faktet dhe provat e marra gjatë gjykimit në shkallët më të ulëta gjyqësore. Një veprim i tillë bie ndesh me parimin e gjykatës së caktuar me ligj (shih vendimet nr. 44, datë 19.07.2016; nr. 36, datë 30.06.2014 të Gjykatës Kushtetuese)”. Po në këtë vendim, arsyetohet se: “26. Në këtë mënyrë, Gjykata e Lartë ka shqyrtuar dhe vendosur për çështje fakti që nuk janë në kompetencë të saj gjatë procesit të zhvilluar për çështjen e kërkueses, duke mos ndjekur procedurën ligjërisht të përcaktuar dhe në pajtim me rendin juridik. Ndonëse funksioni i saj kushtetues është gjykatë ligji, Gjykata e Lartë ka ndryshuar vendimet e gjykatave të faktit dhe është shprehur për themelin e çështjes, duke bërë vlerësim të ndryshëm të provave dhe fakteve që janë administruar gjatë gjykimit nga gjykatat më të ulëta. Ajo ka nxjerrë konkluzion për provat në të kundërt me vlerësimin e dy gjykatave të shkallëve më të ulëta, veprim i cili nuk pajtohet me natyrën e gjykimit në Gjykatën e Lartë...”.


19. Ky Kolegj, në interpretim të sa më sipër, vlerëson të theksojë se Gjykata e Lartë, në kuptim të nenit 141 të Kushtetutës, ka funksion natyral të saj “gjykatë ligji” dhe vetëm në raste përjashtimore të dhëna shprehimisht nga ligji, mund të gjykojë një çështje në themel, por në funksionin e saj si gjykatë e ligji, nuk mund të ndryshojë vendimet e gjykatave të faktit dhe të shprehet për themelin e çështjes, duke bërë vlerësim të ndryshëm të provave dhe fakteve që janë administruar gjatë gjykimit nga gjykatat më të ulëta. Gjykata e Lartë mund të vendosë për themelin e çështjes vetëm nëse mosmarrëveshja mund të zgjidhet në bazë të të njëjtave fakte e prova të vlerësuara nga gjykatat e faktit dhe që përbëjnë bazën e vendimit në të cilin është bërë një interpretim i gabuar i ligjit. Kjo nënkupton faktin se Gjykata e Lartë, si gjykatë ligji, nuk mund të administrojë prova dhe të zgjidhë një çështje në themel, pasi kjo kompetencë është ekskluzivisht e gjykatave të faktit. Pra, janë gjykatat e faktit ato që përcaktojnë faktin e çështjes gjyqësore dhe provat mbi të cilën mbështetën pretendime e palëve, por në kushtet kur Gjykata e Lartë konstaton probleme në lidhje me vlerësimin e fakteve dhe të nevojës së marrjes së provave, kjo e fundit vetëm mund ta kthej çështjen për rigjykim me detyra përkatëse.


20. Duke u rikthyer në çështjen objekt gjykimi, rezulton se nuk ndodhemi përpara rastit të vlerësimin të fakteve dhe të nevojës së marrjes së provave dhe për rrjedhojë Kolegji do të marrë në vlerësim vetëm momentin e fillimit të kamatëvonesave, që është çështje ligji. Në këtë kuptim, Kolegji konstaton se lidhur me themelin e çështjes, Gjykata Administrative Apel ka bërë një hetim të plotë dhe të gjithanshëm të çështjes në përputhje me nenin 14 të KPC, ka vlerësuar drejtë të gjitha provat në respektim të nenit 20 të KPC, si dhe e kanë zgjidhur mosmarrëveshjen, në zbatim të drejtë të ligjit, konkretisht sipas nenit 16 i KPC. Sikurse rezulton pala paditëse Valter Gjini dhe Griselda Gjini, janë trashëgimtarë ligjorë të të ndjerit, H. Gj., sipas dëshmisë së trashëgimisë nr. 241 Rep. dhe 152 Kol., datë 28.02.2015, të Noterit Bajram Aliko, Gjirokastër, ndërsa Nevrie Gjini është gjyshja e të ndjerit, H. Gj. Në datë 10.04.2013, paditësja Griselda Gjini është shtruar në maternitetin e Spitalit “Omer Nishani”, për shkak të shqetësimeve nga shtatëzania. Të nesërmen në datë 11.04.2013, ora 08:55 min, ka lindur fëmijën e saj, të seksit mashkull (i quajtur me vonë H. Gj.), i cili gjatë lindjes është prezantuar me pjesën e kokës. Lindja është realizuar me metodën normale (pa operacion). Të pranishëm në lindje kanë qenë mjekët Dhimitër Cuci, Julinda Miho e Migena Kuro dhe infermierët Valentina Cako e Tana Jani, ndërsa mami ka qenë Elvira Kajo. Duke qenë se fëmija nuk ka qarë i është bërë frymëmarrje artificiale dhe masazhim i lehtë dhe më pas është futur në inkubator. Problemet shëndetësore që ka pasur fëmija janë konstatuar që në vizitën e parë nga mjekja neonate Eleni Nano, e cila nga këqyrja e jashtme ka vërejtur se koka e fëmijës ishte konfiguruar me enjtje të indeve të buta pjesa parieto-oksipitale. Duke qenë gjendja e fëmijës është përkeqësuar ekipi mjekësor e ka përcjellë atë për mjekim më të specializuar në Spitalin Universitar “Mbretëresha Geraldinë” në Tiranë, ku me gjithë ndihmën e dhënë fëmija H. Gj., në datë 19.04.2013, ora 08:00, ka vdekur. Lidhur me ngjarjen sa më sipër, më datë 18.04.2013, është bërë kallëzim nga shtetasi David Gjini (vëllai i paditësit Valter Gjini). Nga organi i akuzës është regjistruar procedimi penal nr. 177/2013, për kryerjen e veprës penale të “Mjekimit të pakujdesshëm” të parashikuar nga neni 96/1 të Kodit Penal në ngarkim të shtetases Elvira Kajo. Pas kryerjes së hetimeve të nevojshme, organi i akuzës ka paraqitur kërkesën për gjykim në Gjykatën e Rrethit Gjyqësor, Gjirokastër, e cila në përfundim të shqyrtimit gjyqësor me vendimin nr. 329, datë 27.10.2014, ka vendosur të deklarojë të pafajshme të pandehurën Elvira Kajo. Kundër këtij vendimi është ushtruar ankim pranë Gjykatës së Apelit Gjirokastër nga organi i akuzës dhe me vendimin nr. 286 datë 18.03.2015, Gjykata e Apelit Gjirokastër, ka vendosur: “Ndryshimin e vendimit nr. 329 datë 27.10.2014 të Gjykatës së Shkallës së Parë, Gjirokastër dhe deklarimin fajtore të të pandehurës Elvira Kajo, për veprën penale të “Mjekimit të pakujdesshëm” në bazë të nenit 96/1 të Kodit Penal …”.



21. Kolegji vlerëson të drejtë përfundimin e Gjykatës Administrative të Apelit, sipas të cilit baza ligjore që referohet në zgjidhjen e konfliktit të parashtruar për gjykim, lidhur me detyrimin për shpërblimin e dëmit, në nenin 608, 609 të Kodit Civil, si dhe ligji nr. 8510, datë 15.07.1999 “Për përgjegjësinë jashtëkontraktore të organeve të administratës shtetërore”, i cili është ligji që rregullon çështjet e përgjegjësisë jashtëkontraktore që kanë organet e administratës shtetërore, në ato raste kur i kanë shkaktuar personave fizike a juridike, private, vendas a të huaj dëme pasurore dhe jopasurore jashtëkontraktore, si dhe vendimin unifikues nr. 12, datë 14.09.2007 të Kolegjeve të Bashkuara të Gjykatës së Lartë. Në analizë të rrethanave faktike të çështjes, të parashikimeve ligjore të përmendura më sipër, për palën e paditur Spitali Rajonal “Omer Nishani” Gjirokastër dhe Ministria e Shëndetësisë dhe Mbrojtjes Sociale, lind detyrimi për t’i shpërblyer paditësve dëmin e shkaktuar. Sikurse rezulton, ekzistenca e faktit dhe autorësia e tij janë provuar me vendimin gjyqësor të formës së prerë (res judicata), nr. 286 datë 18.03.2015, të Gjykatës së Apelit Gjirokastër, e cila e ka gjetur fajtore shtetasen Elvira Kajo, për kryerjen e veprës penale të “Mjekimit të Pakujdesshëm”, parashikuar nga neni 96/1 i Kodit Penal, mbetur i pacenuar nga Kolegji Penal i Gjykatës së Lartë, i cili me vendimin nr. 00-2016-870, datë 19.05.2016, ka vendosur mospranimin e rekursit të ushtruar nga e gjykuara Elvira Kajo.


22. Kolegji e gjen të drejtë, edhe përfundimin e arritur nga Gjykata Administrative e Apelit, lidhur me dëmin pasuror, me dëmin jopasuror, me përcaktimin e masës së tyre. Sikurse me të drejtë thekson gjykata e faktit, rezulton e provuar se nga veprimet e kryera nga punonjësi i palës së paditur, mamia Elvira Kajo, e cili ka konsumuar veprën penale “Mjekimit të pakujdesshëm”, të ketë ardhur si pasojë përkeqësim i ekuilibrit, zakoneve të jetës dhe vetë ekzistencës personale të secilit prej paditësve, për shkak të faktit të paligjshëm, shkaktimin e vdekjes së djalit dhe nipit të së tyre, H. Gj. Gjithashtu, rezultoi e provuar që veprimet e palës së paditur, kanë sjellë për pasojë dëmtimin thuajse në mënyrë të përhershme të shfaqjes së personalitetit të secilit prej paditësve në botën e jashtme dhe ka tronditur objektivisht jetën e përditshme dhe veprimtaritë e zakonshme të tyre. Për këtë arsye, palët e paditura mbajnë përgjegjësi civile, lidhur me dëmin që i ka shkaktuar punëmarrësja mamia, Elvira Kajo gjatë ushtrimit të detyrës së saj. Ky pretendim gjen mbështetje në nenin 618 të Kodit Civil, i cili parashikon se: “Punëdhënësi është përgjegjës për dëmet e shkaktuara të tretëve për fajin e punonjësve që janë në shërbim të tij, gjatë ushtrimit te detyrave që u janë besuar prej tij”. Në zbatim të kësaj dispozite, punëdhënësi është përgjegjës për dëmet e shkaktuara nga punëmarrësi, pasi ky i fundit vepron në emër dhe për llogari të institucionit.



23. Kolegj, vlerëson jo të drejtë përfundimin që ka arritur Gjykata Administrative e Apelit, vetëm sa i përket momentit të fillimit të kamatëvonesave, pasi sipas saj ato fillojnë nga data 19.04.2013, që përkon me kohën e vdekjes së fëmijës së ndjerë. 


24. Kolegj evidenton se kamata në konceptin ligjor është kompensimi financiar për përdorimin e një shumë të caktuar parash jashtë afatit të përcaktuar me ligj, kontratë ose vendim gjyqësor, pra thënë më thjesht, në kuptimin gjuhësor është një shumë shtesë që duhet të paguajë një person ose subjekt për një pagesë që nuk është kryer në afatin e caktuar. Kamatat janë një vlerë përqindje të caktuar me ligj ose me vullnetin e palëve, e cila llogaritet mbi detyrimin kryesor monetar në rast të vonesës së debitorit në pagimin e detyrimit. Për sa i përket natyrës juridike kamatat e arrira përfaqësojnë masën e shpërblimit të dëmit, që pëson kreditori në rast të vonesës së debitorit për përmbushjen e detyrimit monetar, që ka ndaj tij. Vonesa e debitorit në shlyerjen e detyrimit monetar përbën një rast të prezumimit ligjor të dëmit të pësuar nga kreditori në formën e kamatave të arrira. Ato njihen si kamata të arrira për shkak se e drejta për kërkimin e tyre lind për kreditorin, që në momentin kur arrihet koha e pagesës së detyrimit kryesor në rastet e detyrimeve me afat ose kur arrin kërkesa e kreditorit te debitori për shlyerjen e detyrimit pa afat të caktuar. Nga ana tjetër “arritja” nënkupton faktin se këto kamata përbëjnë një dëm të pësuar nga kreditori për shkak të mosshfrytëzimit të pasurisë së tij të llojit “para” për kohën që nuk kjo pasuri nuk i është kthyer nga debitori. Ajo ka funksion ndëshkues dhe motivues, duke nxitur ekzekutimin e shpejtë të detyrimeve. Në zbatim të parimeve të së drejtës civile por referuar edhe ligjit material e konkretisht Kodit Civil, kamatat janë një formë e shpërblimit të dëmit të prezumuar si rrjedhim i vonesës së debitorit, për rrjedhojë përqindja e tyre është e parashikuar në ligj, masë kjo që zbatohet në çdo rast kur palët nuk kanë përcaktuar me kontratë vlerën e kamatëvonesës (neni 481 i Kodit Civil). Gjithashtu për shkak të prezumimit të dëmit dhe të konfirmimit të vonesës së përmbushjes së detyrimit, gjykatat vendosin llogaritjen e këtyre kamatave jo vetëm për kohën e kaluar në vonesë, pra për kamatat e maturuara, por edhe për të ardhmen deri në ditën e ekzekutimit të detyrimit, në varësi kjo të kërkesës së kreditorit.



25. Në nenin 450 të Kodit Civil parashikohet shprehimisht se: “Shpërblimi për dëmin e shkaktuar si rrjedhim i vonesës në pagimin e një shume parash, përbëhet nga kamatat e arrira, prej datës së fillimit të vonesës së debitorit, me monedhën zyrtare të vendit ku bëhet pagimi. Përqindja e kamatës caktohet me ligj. Në mbarim të çdo viti kamatat e arrira i shtohen shumës së detyruar mbi bazën e të cilës është bërë llogaritja e tyre. Kamata ligjore paguhet pa qenë i detyruar kreditori të provojë ndonjë dëm. Kur kreditori provon se ka pësuar një dëm më të madh se kamata ligjore, debitori detyrohet t’i paguajë atij pjesën tjetër të dëmit”. Ndërsa në nenin 481 të po këtij Kodi, parashikohet se: “Debitori që nuk përmbush një detyrim të kërkueshëm në afatin e caktuar, quhet se është në vonesë (morë), përveç kur mosekzekutimi është rrjedhim i rrethanave që nuk kanë lidhje me fajin e debitorit. Debitori vihet në vonesë me anë të një njoftimi me shkrim. Nuk është e nevojshme vënia në vonesë kur: a) debitori ka deklaruar me shkrim se nuk dëshiron të ekzekutojë detyrimin; b) ka kaluar afati brenda të cilit do të ekzekutohej detyrimi. Kur debitori vdes dhe afati i caktuar për ekzekutimin e detyrimit mbaron pas vdekjes së tij, trashëgimtarët e tij quhen se janë në vonesë me mbarimin e 15 ditëve nga dita e njoftimit me shkrim nga kreditori. c) Kur detyrimi rrjedh nga një akt i paligjshëm”.

26. Në kuptim të rregullimeve ligjore të parashikuara në Kodin Civil, në paditë me objekt kërkimi i shpërblimit të dëmit jashtëkontraktor, bazuar në nenin 12 të Kodit të Procedurës Civile, paditësi ka barrën e provës të vërtetojë objektivisht dëmin që i është shkaktuar. Nga rrethanat e pranuara nga gjykatat e faktit, provohet se në datë 19.04.2013, ka ndërruar jetë fëmija dhe njëkohësisht nipit i paditësve, rast i cili nga gjykatat e faktit është pranuar që përbën rast për dëmshpërblim sikurse u arsyetua më sipër. Kolegji vlerëson se vendimi i gjykatave të faktit duhet të ndryshohet vetëm për sa i përket datës së fillimit të përllogaritjes së kamatëvonesës, e cila duhet të fillojë nga dita e paraqitjes së padisë në gjykatë. Për sa më sipër, Kolegji Administrativ i Gjykatës së Lartë vlerëson se vendimi duhet të lihet në fuqi, me ndryshimin në lidhje me fillimin e kamatëvonesave, nga dita e paraqitjes së padisë, datë 10.04.2015.
PËR KËTO ARSYE,
Kolegji Administrativ i Gjykatës së Lartë, mbështetur në nenin 63(1)(e) të ligjit nr. 49/2012, datë 03.05.2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar),
V E N D O S I:
Lënien në fuqi të vendimit nr.3506 (86-2018-3941), datë 08.10.2018 të Gjykatës Administrative të Apelit, me ndryshimin në lidhje me fillimin e kamatëvonesave, nga dita e paraqitjes së padisë.
Tiranë, më 11.06.2026
MENDIM i GJYQTARIT TË MBETUR NË PAKICË.

Gjyqtare Arbena Ahmeti


Kolegji Administrativ (në vijim Kolegji) në dhomë këshillimi datë 11.06.2026 shqyrtoi çështjen administrative nr.31003-00062-00-2019 Akti, ku në përfundim me shumicë të votave, vendosi: “Lënien në fuqi të vendimit nr.3506 (86-2018-3941), datë 08.10.2018 të Gjykatës Administrative të Apelit, me ndryshimin në lidhje me fillimin e kamatëvonesave nga dita e paraqitjes së padisë”. 


Në zbatim të nenit 307/2 të Kodit të Procedurës Civile, nenit 1 pg 2, në lidhje me nenin 58 dhe nenit 63 të ligjit me nr.49/2012, i ndryshuar (referuar edhe si LGJA-ja) si dhe nenit 35(3) të ligjit nr.98/2016 “Për organizimin e pushtetit gjyqësor në Republikën e Shqipërisë”, unë, gjyqtare Arbena Ahmeti, me cilësinë e anëtares të trupës gjykuese jam kundër pjesërisht. 


Pajtohem me qëndrimin e Kolegjit se, në mosmarrëveshjen administrative, objekt shqyrtimi, referuar palëve ndërgjyqëse, objektit të kërkimit dhe shkakut ligjor të padisë, palët e paditura mbajnë përgjegjësi për shpërblimin e dëmit dhe me të drejtë u vendos për lënien në fuqi të vendimit të Gjykatës Administrative të Apelit (në vijim GJAA) duke u saktësuar momentin se kur fillon të llogariten kamat-vonesat, mbi shumën që detyrohet të shpërblejë pala e paditur, në cilësinë e organit publik, palës paditëse. Në lidhje me këtë pjesë të vlerësimit dhe vendimit të Kolegjit, jam në mendimit të kundërt, duke mbetur në pakicë.
-Arsyet e votës kundër janë, si vijojnë:

1. Organet e administratës shtetërore përgjigjen për demet pasurore dhe jopasurore jashtëkontraktore, që u shkaktojnë personave fizikë a juridikë, privatë, vendas a të huaj. Përgjegjësia jashtëkontraktore e organeve te administratës shtetërore rregullohet me dispozitat e ligjit nr.8510/1999 i ndryshuar dhe të Kodit Civil të Republikës se Shqipërisë.
 Përgjegjësi jashtëkontraktore e organeve te administratës shtetërore, në kuptim të ligjit të posaçëm (nr.8510/1999 i ndryshuar)  është detyrimi i organeve te administratës shtetërore për te shpërblyer dëmin që këto të fundit i kanë shkaktuar interesave të personave private në ushtrim e sipër të funksioneve të tyre publike.
 

2. Pakica vëren se, ligji i posaçëm që rregullon mosmarrëveshjen administrative për nga pikëpamja materiale, sanksionon se, të gjitha detyrimet për shkaktimin e demit, që organet e administratës shtetërore kanë kundrejt personave fizike a juridike private, në rast se nuk paguhen menjëherë për pamundësi financiare, futen si zë i veçante në ligjin e buxhetit të shtetit në vitin pasardhës. Në fund të çdo viti financiar, organet buxhetore dorëzojnë në Ministrinë e Financave, së bashku me kërkesën për financim nga buxheti i shtetit edhe kërkesën për sigurimin e fondeve buxhetore për detyrimet e tyre ndaj personave private. Është po ky ligj që përcakton se, në shpërblimin e dëmit përfshihet në çdo rast, fitimi i munguar si dhe dëmi jopasuror, ne përputhje me nenin 12. Pra, ligji i posaçëm nuk rregullon në mënyrë të shprehur pagimin e kamat-vonesës. Por, ky ligj referon zbatimin subsidar të dispozitave të Kodit Civil. 

3. Pakica vëren se, Kodi Civil përcakton se, dëmi pasuror që shpërblehet përbëhet nga humbja e pësuar dhe fitimi i munguar. Shpërblehen gjithashtu shpenzimet e kryera në mënyrë të arsyeshme për të shmangur ose pakësuar dëmin, ato që kanë qenë të nevojshme për të përcaktuar përgjegjësinë dhe masën e dëmit, si dhe shpenzimet e arsyeshme të kryera për të siguruar shpërblimin në rrugë jashtëgjyqësore. (Neni 640) Dhe kjo dispozitë ligjore nuk përcakton pagimin e kamat-vonesës. Ndërkohë që neni 450 i Kodit Civil përcakton se, shpërblimi për dëmin e shkaktuar si rrjedhim i vonesës në pagimin e një shume parash, përbëhet nga kamatat e arrira, prej datës së fillimit të vonesës së debitorit, me monedhën zyrtare të vendit ku bëhet pagimi. Përqindja e kamatës caktohet me ligj. Në mbarim të çdo viti kamatat e arrira i shtohen shumës së detyruar mbi bazën e të cilës është bërë llogaritja e tyre. Kamata ligjore paguhet pa qenë i detyruar kreditori të provojë ndonjë dëm. Kur kreditori provon se ka pësuar një dëm më të madh se kamata ligjore, debitori detyrohet t’i paguajë atij pjesën tjetër të dëmit. 

4. Referuar rastit të gjykim, pakica konstaton se, ndodhemi përpara përgjegjesisë me faj të organit publik, pasi punonjës të tij gjatë ushtrimit të detyrës kanë shkaktuar dëmin që shpërblehet. Pakica vlerëson se, është gjykata administrative që ka kompetencën të përcaktojë nëse jemi përpara rasteve që me ligj organi publik duhet të shpërblejë dëmin. (neni 3 i ligjit 8510/1999 i ndryshuar) Ndaj, pagimi i kamatvonesës duhet të fillojë jo në momentin e depozitimit të padisë, por në momentin e marrjes formë të prerë të vendimit të gjykatës administrative, që në rastin në gjykim është data e shpalljes së vendimit të GJAA, pasi detyrimi i organit publik për shpërblimin e dëmit lind vetëm kur e njeh/përcakton gjykata dhe kur vendimi i gjykatës bëhet i formës së prerë. Kur vendimi gjyqësor administrativ bëhet i formës së prerë, (titull ekzekutiv) përmbaruesi gjyqësor që e vë në ekzekutim të detyrueshëm këtë titull, nëse detyrimi nuk përmbushet në mënyrë vullnetare, prej palës së paditur debitore,
 sipas afatit të caktuar prej Gjykatës
, fillon llogaritja e kamatvonesës, në ekzekutim, referuar dispozitave të Kodit të Procedurës Civile për ekzekutimin e detyrueshëm për detyrimet monetare, lidhur dhe me zbatimin e nenit 450 të Kodit Civil. 

5. Ndërsa qëndrimi i Kolegjit se, është depozitimi i padisë si moment i fillimit të pagimit të kamatvonesës, nuk ka mbështetje në ligj. Këtu pakica ka parasysh ligjin e posaçëm, Kodin e Procedurave Administrative (neni 15 etj) si dhe dispozita të Kodit Civil. Organi publik nuk merr cilësinë e palës debitore në kohën e depozitimit të padisë, që të jetë jetë në vonesë në këtë kohë dhe të nis kamatvonesa në këtë moment kohor. Organi publik merr cilësinë e palës debitore vetëm kur gjykata me vendim të formës së prerë cakton se është përgjegjës për shpërblimin e dëmit dhe duhet të paguajë atë në modalitete përkatëse të caktuara prej saj në vendimin përfundimtar. 

Tiranë, më datë 11.06.2026

� Neni 1 i ligjit nr.8510/1999 i ndryshuar. 


� Neni 20 dhe 21 i ligjit nr.8510/1999 i ndryshuar.


� Pra, kur pala debitore është në vonesë për pagimin e shpërblimit.


� Neni 41, germa “b” i ligjit nr.49/2912 i ndryshuar përcakton se, vendimi i gjykatës administrative përmban edhe: b) përcaktimin në pjesën urdhëruese, se kur parashikohet një detyrim konkret i palës së paditur, ai është i ekzekutueshëm nga përmbaruesi gjyqësor. Në këtë rast gjykata përcakton afatin dhe mënyrën e ekzekutimit të vendimit.

